Waterkrisis dreig in GrahamstadMakhanda. (Argieffoto: ANA) Droogtetoestande in Makhanda (voorheen Grahamstad) in die Oos-Kaap het veroorsaak dat twee damme wat die dorp van water moet voorsien, onbruikbaar geword het. Die Howiesonspoortdam en die Settlersdam wat water aan die westelike gedeelte van die dorp voorsien, se watervlakke het so laag gedaal, dat geen water meer uit dié damme onttrek kan word nie. Howiesonspoort se damvlak staan tans op 11,2% en Settlersdam op 6,3%. Yoliswa Ramokolo, woordvoerder van die Makana-munisipaliteit, sê drie boorgate is verbind aan die Waainek-watersuiweringsaanleg wat ŉ maksimum van 0,5 megaliter water per dag kan lewer. Die res van die water vir die westelike gebiede word deur die James Kleynhans-watersuiweringsaanleg voorsien. “Dit beteken die James Kleynhans-watersuiweringsaanleg voorsien nou water aan Makhanda-Oos én Makhanda-Wes. Om te verseker dat alle inwoners in hierdie omstandighede water het, moet die stelsel op so ŉ manier bestuur word dat lae waterdruk en onderbreking in watertoevoer met tye op sommige plekke ervaar sal word.” Ramokolo het gesê dit sal die stand van sake wees totdat die munisipaliteit weer water uit Howiesonspoort en Settlers kan pomp. “Ons kan eers weer uit hierdie damme begin pomp wanneer dit gereën het en die watervlakke genoeg herstel het.” Inwoners is aangemoedig om watergebruik tot 25 ℓ water per persoon per dag te beperk en ŉ maksimum van 100 liter per dag per huishouding.